b'\n_START_ARTICLE_\nWilhelm von Schoen\n_START_SECTION_\nBakgrunn\n_START_PARAGRAPH_\nWilhelm von Schoen var yngste s\xc3\xb8nn av fabrikkeieren og presidenten for handelskammeret i Worms, Johann August Schoen (1821\xe2\x80\x93september 1856), og hans hustru, Maria Barbara, f\xc3\xb8dt Heyl (1819\xe2\x80\x931865), datter av Cornelius Heyl. Hans to eldre br\xc3\xb8dre var Cornelius Julius (f\xc3\xb8dt 16. mars 1848 i Worms; d\xc3\xb8d 7. august 1894) og Friedrich Wilhelm (1849\xe2\x80\x931941). Etter farens tidlige d\xc3\xb8d giftet moren seg med deres svoger, kunstmaleren Friedrich Wilhelm Schoen, som ogs\xc3\xa5 ble Wilhelm Eduards stefar. Familien flyttet til Berchtesgaden i Bayern._NEWLINE_I 1885 giftet Wilhelm Eduard seg med Bertha Freiin de Groote, datter av den belgiske gesandt Charles de Groote. De fikk to barn; en av dem ble diplomat Wilhelm Albrecht von Schoen.\n_START_SECTION_\nKarriere\n_START_PARAGRAPH_\nWilhelm von Schoen, som opprinnelig var dragonoffiser i en periode, gikk i 1877 inn i diplomatiet. Han var blant annet tysk ambassader\xc3\xa5d i Paris fra 1888 til 1895. Etter noen \xc3\xa5r med hofftjeneste i Coburg, var han i 1900-1905 envoy\xc3\xa9 i K\xc3\xb8benhavn. _NEWLINE_Wilhelm von Schoen ledsaget 31. mars 1905 keiser Wilhelm II\xc2\xa0p\xc3\xa5 hans bes\xc3\xb8k i Tanger; keisererns s\xc3\xa5kalte \xc2\xablanding\xc2\xbb (landstigelse) i denne marokkanske havnebyen munnet ut i den f\xc3\xb8rste Marokkokrisen._NEWLINE_Senere i 1905 ble von Schoen \xe2\x80\x93\xc2\xa0bare noen f\xc3\xa5 m\xc3\xa5neder etter den petersburgske blods\xc3\xb8ndag den 9.\xc2\xa0januar/ 22.\xc2\xa0januar\xc2\xa01905 som utl\xc3\xb8ste den russiske 1905-revolusjonen \xc2\xa0\xe2\x80\x93 sendt som tysk ambassad\xc3\xb8r til Sankt Petersburg, der han var i tidsrommet 1905-07._NEWLINE_Han var fra oktober 1907 til juni 1910 statssekret\xc3\xa6r i Ausw\xc3\xa4rtiges Amt (tilsvarende utenriksminister). Fra oktober 1910 til utbruddet av f\xc3\xb8rste verdenskrig i 1914 var han ambassad\xc3\xb8r i Paris. Det ble ambassad\xc3\xb8r Wilhelm von Schoens lodd den 3. august 1914 \xc3\xa5 overrekke Tysklands krigserkl\xc3\xa6ring til Frankrike. Deretter reiste han og ambassadens \xc3\xb8vrige personale hjem._NEWLINE_Schoen fikk i 1909 tittelen friherre.'